
BIROULUI  PERMANENT

AL

CAMEREI  DEPUTAŢILOR

Vă înaintăm, alăturat, raportul asupra propunerii legislative pentru completarea Legii nr.227/2015 privind Codul fiscal cu modificările şi completările ulterioare, trimis spre dezbatere pe fond cu adresa nr. PLx 666/2018, Camera Deputaţilor fiind Cameră decizională. 
În raport cu obiectul şi conţinutul său, propunerea legislativă face parte din categoria legilor ordinare.

PREŞEDINTE,

Sorin LAZĂR

RAPORT 
asupra propunerii legislative pentru completarea Legii nr.227/2015 privind Codul fiscal cu modificările şi completările ulterioare
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru buget, finanţe şi bănci a fost sesizată, spre dezbatere pe fond, cu propunerea legislativă pentru completarea Legii nr.227/2015 privind Codul fiscal cu modificările şi completările ulterioare.
Conform prevederilor art. 75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă, în şedinţa din 29 noiembrie 2018.
Obiectul de reglementare al propunerii legislative îl reprezintă scutirea de la plata impozitului pe venit pentru personalul de specialitate de îngrijire şi asistenţă, pentru veniturile realizate din salarii şi asimilate salariilor, ca urmare a desfăşurării activităţii pe bază de contract individual de muncă încheiat cu entităţi nonprofit şi/ sau unităţi de cult care sunt furnizori de servicii sociale acreditaţi cu cel puţin un serviciu social licenţiat, în condiţiile legii. 
Consiliul Legislativ şi Comisia pentru drepturile omului, culte şi probleme minorităţilor naţionale au avizat favorabil iniţiativa legislativă. Comisia pentru muncă şi protecţie socială, Comisia pentru politică economică, reformă şi privatizare şi Comisia juridică, de disciplină şi imunităţi au avizat negativ propunerea legislativă. Punctul de vedere al Guvernului este negativ.
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat propunerea legislativă menţionată mai sus, în şedinţa din 25 iunie  2019.
La lucrările comisiei și-au înregistrat prezența 23 de deputați din totalul de 24 de membri ai comisiei.
La dezbaterea acestei iniţiative legislative au participat, în calitate de invitaţi, reprezentanţi ai Ministerului Finanţelor Publice.
          În urma examinării propunerii legislative şi a opiniilor exprimare, deputații prezenți la lucrări, au hotărât cu majoritate de voturi, să propună plenului Camerei Deputaţilor un raport de respingere a propunerii legislative pentru completarea Legii nr.227/2015 privind Codul fiscal cu modificările şi completările ulterioare, deoarece potrivit art. 1 al Legii 34/1998, asociaţiile şi fundaţiile care înfiinţează şi administrează unităţi de asistenţă socială pot primi subvenţii alocate de la bugetul de stat sau de la bugetele locale pentru acordarea de servicii de asistenţă socială. De asemenea, prin Legea nr. 79/2017, articolul 1 al Legii 34/1998 a fost completat, astfel încât să beneficieze de aceste subvenţii şi cultele recunoscute în România. În plus, conform art. 681 (7) din Codul fiscal, contribuabilii pot redirecţiona 3,5% din impozitul pe venit către organizaţiile şi cultele care oferă servicii de asistenţă socială. De asemenea, potrivit art. 138 (5) din Constituţia României: „Nicio cheltuială bugetară nu poate fi aprobată fără stabilirea sursei de finanţareˮ.
În raport cu obiectul şi conţinutul său, propunerea legislativă face parte din categoria legilor ordinare.
	PREŞEDINTE,

Sorin LAZĂR
	SECRETAR,

Marilen - Gabriel PIRTEA


Şef serviciu

Giorgiana Ene
Consultant 
Delia Beatrice Cojocaru
3

